एक 'सिम्पल लिविंग - हायर थिंकिंग' - सादा जीवन, उच्च विचार केर असाधारण क्षमतावान् - कलासम्पन्न आ विचारवान् व्यक्तित्वक नाम अछि "विजय कुमार इस्स" - हिनक जन्मदिन पर प्रवीणक विशेष शुभकामना तथा जन्मदिनक उपहार स्वरूप ई लेख राखि रहल छी। सामाजिक संजाल फेसबुक पर अपन परिचय दैत विजयजी लिखैत छथि - "विजय कुमार इस्सर - संगीतज्ञ, साहित्यकार, सन्मार्गी व साधारण व्यक्ति"। बिल्कुल सही बात। विद्याधनं सर्वधनं प्रधानम् केर मैथिल शक्ति सँ सम्पन्न विजयजी संगीत मे निपुण छथि। अपना बाद अपन सुपुत्री अंजना इस्सर समान सुविज्ञ गायिका मिथिला, समग्र राष्ट्र आ समस्त मानव सभ्यता केँ सौंपलनि अछि।
 मैथिली भाषाक मक्का-मदीना कहेनिहार कोलकाता जतय सँ मैथिलीक वैश्वीकरण उन्नैसम शताब्दीक ब्रिटीशकालीन भारत सँ आरम्भ होइत बीसम शताब्दी मे कोलकाता विश्वविद्यालयक पठन-पाठन मे सम्मिलित कराय संचारकर्म सँ लैत भाषा, साहित्य, समाज, संस्कृति, राजनीति आदि समस्त विधा मे भारतवर्षक एक सक्षम आ पूर्ण भाषा-सभ्यता-इतिहास सम्पन्न मैथिली केँ स्थापित करबाक अत्यावश्यक कार्य भेल - ताहि कर्मक्षेत्रक एक कर्मनिष्ठ संप्रभुता संपन्न विजय कुमार इस्सर सदैव मैथिली-मिथिलाक हितचिन्तक रूप मे देखाइत रहला अछि।
 समस्तीपुर - दलसिंहसराय - टभका पंडित टोल - बेगूसराय आदिक इलाका मे आमजन मे मैथिली भाषा व्यवहार मे रहितो राजनीतिक आवोहवा आ मैथिली भाषा-संस्कृति अभियानक शिथिलताक कारण कटैत चलि जेबाक हिनकर चिन्ता विशेष तौर पर मोन पड़ैत अछि। आपसी तनातनी आ टांग घिचबाक प्रवृत्ति हावी रहबाक कारण कोनो अभियान केँ जाहि गति सँ चलबाक चाही से नहि चलि पबैत छैक आर गछियोकय आइ धरि हमरा लोकनि श्री विजय कुमार इस्सर केर प्रस्ताव पर आगाँ नहि बढि पेलहुँ। हिनकर माँग छलन्हि जे एहि दिशा मे टभका पंडित टोल जतय मैथिलीक एक सँ बढिकय एक महामहोपाध्यायव विद्वान् लोकनि अवतार लैत अनेकों प्रतिष्ठामूलक कार्य कएने छथि, ताहि क्षेत्रक लोकसमाज केँ ई अनुभूति करेनाय जे मैथिली अहुँक भाषा थिक, बोली भले फरक रहय परञ्च ईहो भाषा मैथिली थिक, एहि तरहक अभियान चलायब बहुत आवश्यक अछि। कि करब भाइ.... हम-अहाँ असगर कोनो सोचे बनाकय कि कय सकब जखन माहौल सिर्फ आ सिर्फ खरखाँही लूटबाक पाछाँ बेहाल यऽ।
 बता दी जे विजय कुमार इस्सर स्वयं एकटा संगीतज्ञ होयबाक संग एक बेहतरीन गीतकार सेहो छथि। कवि छथि। अभियानी छथि। कलाकार छथि। भाषा-संस्कृति केर कार्य मे अपने आ अपन सम्पूर्ण परिवार केँ लगा देने छथि। कतहु केकरो सँ पाछू नहि। खरखाँही लूटबाक प्रवृत्ति कतहु नहि देखायल। चुपचाप अपन योगदान दैत रहैत छथिन। चिन्तनशील त छथिये। मैथिली जिन्दाबाद पर समय-समय पर हिनकर लेख-रचना सब सेहो प्रकाशित करैत रहलहुँ अछि। आइ किछु गोट एतय सेहो राखब, किछु फोटो राखब, बस जन्मदिनक शुभकामना जे अपने खूब दीर्घायु आ मंगलमय जीवन जियैत अपन समस्त उपरोक्त वर्णित सुन्दर योगदान मातृभूमि मिथिला लेल दैत रही। सब सँ खास बात जे अंजना समान एकटा विशिष्ट स्रष्टा संतान - अति मधुर आवाज केर मलिका - सुन्दर आ शालीन छविक मलिकानि आ मैथिली संग हिन्दी, बंगाली व अन्य भाषा मे गायन - हमरा लोकनि अहाँ सन समांग पाबिकय यथार्थ रूप सँ समंगगर छी। पुनः शुभकामना! !
 क्षमा करब, मदिरायल मन सँ, भ'गेल हो जँ किछु बात ।
 सिहिक सिहिक क' पुरिबा पैसल, सौंसे देहक पोरे पोर।
 अंग अंग फरकय फूर्ति सँ, कनियो तंग भ भेली कात ।
 रंग बिरंगी फूल देखिके, केकरा मोन ने जगतै प्रीत।
 मेघ कतेक आकाश मे घुरतै, कतौ त' हेतै बरसात ।
 बड कठीन दिन एसगरूआ के, देहजरूआ भेलै मतिक्षीन।
 जानि ने कत' बज्जर खसेतै, बहिते रहल जँ एहन बसात ।
 साँच कहब कि के छी बाँचल, किनकर नैँ उमतल मन-देह।
 नुका नुका सब पिबि रहल छी, खूब फेकैछी खा क' पात ।
 करी की हम कहू यौ भाई - -।
 करी की हम कहू यौ भाइ - -।
 करी की हम कहू यौ भाइ - -।
 करी की हम कहू यौ भाइ - -।
 करी की हम कहू यौ भाइ - -।
 करी की हम कहू यौ भाइ - -।
 समस्तीपुर जिलाक मूल निवासी श्री विजय कुमार इस्सर केर जीवनी पर - कृत्ति आदिक विवरण संग पुनः दोसर दिन! !
 हरिः हरः! ! 